CELEX: 52013PC0853
Language: fi
Date: 2013-11-27
Title: Ehdotus EUROOPAN PARLAMENTIN JA NEUVOSTON ASETUS luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta

|
			
		
		
		52013PC0853
		
			Ehdotus EUROOPAN PARLAMENTIN JA NEUVOSTON ASETUS luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun asetuksen (EY) N:o 539/2001 muuttamisesta /* COM/2013/0853 final - 2013/0415 (COD) */
			
				
		
		
			
			   	PERUSTELUT
1.           Ehdotuksen tausta
Ehdottaessaan tätä
muutosta asetukseen (EY) N:o 539/2001[1],
sellaisena kuin se on viimeksi muutettuna asetuksella (EY) N:o 1211/2010[2], komissio
noudattaa tavoitettaan muokata asetuksen liitteitä, ottaen huomioon Moldovan tasavallassa
tapahtuneen edistyksen viisumivapautta koskevassa vuoropuhelussa viimeisen
kolmen vuoden aikana, ja siirtää tämä maa asetuksen liitteestä I (luettelo
niistä kolmansista maista, joiden kansalaisilla on oltava viisumi ulkorajoja
ylittäessään) liitteeseen II (luettelo kolmansista maista, joiden kansalaisia
tämä vaatimus ei koske). Siirto noudattaa Euroopan unionin poliittista
sitoumusta, jonka taustalla on kansalaisten liikkuvuuden ja viisumivapauden
tärkeys turvallisessa ympäristössä, 7. toukokuuta 2013 Prahan huippukokouksessa
hyväksytyn yhteisen lausuman mukaisesti. EU sitoutui etenemään vähitellen kohti
kumppanimaiden täyttä, pitkäaikaista viisumipakon poistamista, mikäli ne
pystyvät täyttämään hyvin valvotun ja turvallisen liikkuvuuden ehdot. EU:n ja
Moldovan tasavallan yhteistyöneuvoston istunnossa 21. joulukuuta 2009
hyväksytyssä yhteisessä lausumassa sovittiin vuoropuhelun aloittamisesta
Moldovan kansalaisten viisumivapaan EU:n alueelle matkustamisen reunaehtojen
tutkimiseksi. 
Ehdotuksen yleinen tausta ja perustelut
Neuvosto hyväksyi vuonna 2001 Euroopan
yhteisön perustamissopimuksen 62 artiklan 2 kohdan b alakohdan
i luetelmakohdan mukaisesti asetuksen (EY) N:o 539/2001 luettelon
vahvistamisesta kolmansista maista, joiden kansalaisilla on oltava viisumi
ulkorajoja ylittäessään (nk. ”negatiivinen luettelo”), ja niistä kolmansista
maista, joiden kansalaisia tämä vaatimus ei koske (nk. ”positiivinen
luettelo”). Perustamissopimuksen 61 artiklan mukaan luetteloiden vahvistaminen
kuuluu niihin rinnakkaistoimenpiteisiin, jotka liittyvät suoraan henkilöiden
vapaaseen liikkuvuuteen vapauden, turvallisuuden ja oikeuden alueella.
Kuten asetuksen N:o 539/2001 johdanto-osan 5
kappaleessa todetaan, ”ne kolmannet maat, joiden kansalaisilla on oltava
viisumi, sekä ne maat, joiden kansalaisia tämä vaatimus ei koske, vahvistetaan
muun muassa laitonta maahanmuuttoa, yleistä järjestystä ja turvallisuutta sekä
Euroopan unionin ulkosuhteita näihin kolmansiin maihin koskevien perusteiden
tapauskohtaisen arvioinnin perusteella. Samalla otetaan huomioon alueelliseen
yhtenäisyyteen ja vastavuoroisuuteen liittyvät seikat”. Yleistä järjestystä ja
laitonta maahanmuuttoa koskevien perusteiden osalta olisi kiinnitettävä
erityistä huomiota kyseisten kolmansien maiden myöntämien asiakirjojen
turvallisuuteen.
Koska nämä asetuksessa (EY) N:o 539/2001
vahvistetut kolmansia maita koskevat perusteet saattavat muuttua ajan kuluessa,
negatiivisen ja positiivisen luettelon sisältöä olisi tarkistettava
säännöllisesti.
Asetusta (EY) N:o 539/2001 muutettiin viimeksi
vuonna 2010 (kahdesti) toisaalta Länsi-Balkanin maiden kanssa käytyjen
viisumipakon poistamista koskevien vuoropuheluiden tuloksen vuoksi, minkä
seurauksena Albania ja Bosnia ja Hertsegovina siirrettiin liitteeseen II, ja
toisaalta luetteloiden säännöllisen tarkistuksen vuoksi, minkä seurauksena
Taiwan siirrettiin liitteeseen II. Komissio ehdotti jälleen marraskuussa 2012[3] tarkistusta maiden
luetteloihin. Tätä ehdotusta koskevat neuvottelut ovat käynnissä. Seuraavaa
säännöllistä tarkistusta on suunniteltu vuoden 2014 alkuun, ja siinä otetaan
huomioon viisumipakon poistamisen taloudelliset vaikutukset, kuten komissio
ilmoitti marraskuussa 2012 tiedonannossaan[4]
viisumeista ja kasvusta. 
Tässä asetuksen tarkistuksessa pyritään varmistamaan,
että kolmansien maiden luetteloiden sisältö on asetuksen johdanto-osan 5
kappaleen perusteiden mukainen Moldovan tasavallan viisumivapautta koskevassa
vuoropuhelussaan saavuttaman edistyksen perusteella.
2.           Ehdotuksen pääkohdat
Chisinaussa
2. maaliskuuta 2010 käytyjen alustavien keskusteluiden seurauksena viisumeita
koskeva vuoropuhelu avattiin virallisesti 15. kesäkuuta 2010 osana
Luxemburgissa pidettyä EU:n ja Moldovan tasavallan välisen yhteistyöneuvoston
istuntoa. Syyskuun 2010 aikana tehtiin asiantuntijavierailuja Moldovan
tasavaltaan yksityiskohtaisen ”puuteanalyysin” tekemiseksi. Analyysi tarjosi
kokonaisvaltaisen arvion tilanteesta viisumeita koskevan vuoropuhelun jokaisen
aiheryhmän osalta (asiakirjaturvallisuus, biometriset tunnisteet mukaan lukien,
laiton maahanmuutto, takaisinotto mukaan lukien, yleinen järjestys ja
turvallisuus, ulkosuhteet ja perusoikeudet). Arvio esitettiin neuvostolle
työryhmätasolla lokakuussa 2010. Neuvoston (ulkoasiat) 25. lokakuuta 2010
esittämien päätelmien mukaisesti Moldovan tasavaltaa ja itäistä kumppanuutta
koskeva luonnos toimintasuunnitelmaksi Moldovan tasavallan viisumipakon
poistamiseksi oli neuvoston käsittelyssä ja vahvistettiin 16. joulukuuta 2010.
Moldovan hallitus hyväksyi kansallisen
kommentoidun toimintasuunnitelman 17. helmikuuta ja esitteli sen johtavien
virkamiesten kokouksessa 18. helmikuuta 2011. 
Ensimmäinen seurantakertomus[5] siitä, miten Moldovan
tasavalta on edistynyt viisumivapautta koskevan toimintasuunnitelman
täytäntöönpanossa, esitettiin 16. syyskuuta 2011. 
Toinen seurantakertomus[6] Moldovan tasavallan
edistymisestä viisumivapautta koskevan toimintasuunnitelman täytäntöönpanossa
annettiin 9. helmikuuta 2012. Kertomus esiteltiin 27. helmikuuta 2012 pidetyssä
johtavien virkamiesten kokouksessa, jossa keskusteltiin myös prosessin
seuraavista vaiheista.
Kolmas seurantakertomus[7] Moldovan tasavallan
edistymisestä viisumivapautta koskevan toimintasuunnitelman täytäntöönpanossa
annettiin 22. kesäkuuta 2012. Se oli viisumivapautta koskevan toimintasuunnitelman
ensimmäisen vaiheen kolmas ja viimeinen seurantakertomus, ja siinä esitettiin
komission kokonaisarvio siitä, miten Moldovan tasavalta on edistynyt
viisumivapautta koskevan toimintasuunnitelman ensimmäisen vaiheen edellytysten
täyttämisessä. Nämä edellytykset liittyvät lainsäädäntö- ja toimintakehyksen
sekä institutionaalisen kehyksen luomiseen.
Komissio antoi 3. elokuuta 2012 arvion
mahdollisista muuttoliike- ja turvallisuusvaikutuksista, joita aiheutuu
viisumivapauden myöntämisestä EU:hun matkustaville Moldovan tasavallan
kansalaisille. Arviointiin osallistui asian kannalta merkityksellisiä EU:n
virastoja ja sidosryhmiä.[8]
Neuvosto antoi 19. marraskuuta 2012 päätelmät,
joiden mukaan se oli komission kanssa samaa mieltä siitä, että Moldovan tasavalta
on täyttänyt kaikki viisumivapautta koskevan toimintasuunnitelman ensimmäisen
vaiheen edellytykset. Vaadittava lainsäädäntö- ja toimintakehys sekä
institutionaalinen kehys on saatu luotua. Tämän jälkeen käynnistettiin toisen
vaiheen edellytysten arviointi. 
Johtavien virkamiesten kokouksessa 28.
tammikuuta 2013 esiteltiin toisen vaiheen tavoitteet yhdessä seuraavien
arviointikäyntien valmistelun kanssa. Arviointikäynnit viisumivapauden
toimintasuunnitelman aiheryhmiin 1, 2, 3 ja 4 järjestettiin 18. helmikuuta 2013
ja 15. maaliskuuta 2013 välisenä aikana. Arviointikäynnit olivat
siihenastisista laajimmat ja yksityiskohtaisimmat. Ne kestivät neljä viikkoa,
ja niihin osallistui 12 asiantuntijaa EU:n jäsenvaltioista sekä komission
yksiköiden ja EUH:n virkamiehiä. Asiantuntijamatkojen tarkoituksena oli
arvioida edistymistä viisumivapautta koskevan toimintasuunnitelman toisen
vaiheen edellytysten täyttämisessä sekä lainsäädäntö- ja toimintakehyksen ja
institutionaalisen kehyksen täytäntöönpanoa EU:n ja kansainvälisten normien
mukaisesti. Asiantuntijalausunnot valmistuivat toukokuussa 2013. Neljäs
seurantakertomus[9]
julkaistiin 21. kesäkuuta 2013, ja siinä esitettiin tilannekatsaus
lainsäädäntökehyksen ja institutionaalisen kehyksen täytäntöönpanosta sekä
instituutioiden toiminnasta ja eri virastojen välisestä koordinoinnista. 
Viides seurantakertomus[10] annettiin 15.
marraskuuta 2013. Siinä esitettiin, miten neljännessä seurantakertomuksessa
annettuja suosituksia on pantu täytäntöön ja miten viisumivapautta koskevan
toimintasuunnitelman toisen vaiheen edellytyksistä on suoriuduttu. Erityistä
huomiota kiinnitettiin uudistusten ja saavutettujen tulosten kestävyyteen sekä
asianmukaisten henkilöresurssien ja määrärahojen merkitykseen tulosten
saavuttamisessa. Kertomuksessa arvioidaan myös, miten Moldovan tasavallalle
elokuussa 2012 osoitetussa vaikutustenarviointikertomuksessa annetut
suositukset on täytetty. Komissio katsoi kertomuksessa, että Moldovan tasavalta
on täyttänyt asetetut edellytykset viisumivapautta koskevan
toimintasuunnitelman neljän eri aiheryhmän kohdalla toisen vaiheen aikana, ja
että Moldovan tasavalta on kohdentanut riittävästi taloudellisia ja
henkilöresursseja varmistaakseen, että uudistukset ovat kestäviä. 
Sen jälkeen kun EU:n ja Moldovan tasavallan
välinen viisumiasioita koskeva vuoropuhelu käynnistettiin kesäkuussa 2010 ja
viisumivapautta koskeva toimintasuunnitelma esiteltiin Moldovan tasavallan
viranomaisille tammikuussa 2011, komissio on raportoinut Euroopan parlamentille
ja neuvostolle säännöllisesti siitä, miten Moldovan tasavalta on edistynyt
viisumivapautta koskevaan toimintasuunnitelmaan sisältyvien, ensimmäiseen ja
toiseen vaiheeseen kuuluvissa neljässä aiheryhmässä asetettujen edellytysten
täyttämisessä. 
Viisumivapautta koskevaan toimintasuunnitelmaan
liittyvän tiiviin raportoinnin lisäksi komissio on jatkanut Moldovan tasavallan
edistyksen seuraamista myös merkityksellisillä viisumivapautta koskevan
toimintasuunnitelman osa-alueilla, seuraavien rakenteiden kautta:
·      EU:n ja Moldovan tasavallan viisumivuoropuhelua käsittelevä johtavien
virkamiesten kokous,
·      EU:n ja Moldovan tasavallan alasekakomitea nro 3,
·      EU:n ja Moldovan tasavallan liikkuvuuskumppanuutta käsittelevä
johtavien virkamiesten kokous,
·      EU:n ja Moldovan tasavallan ihmisoikeusvuoropuhelu, 
·      EU:n ja Moldovan tasavallan takaisinottoa käsittelevä sekakomitea ja
·      EU:n ja Moldovan tasavallan viisumien myöntämisen helpottamista
käsittelevä sekakomitea.
Kaikissa edellä mainituissa komiteoissa ja
vuoropuheluissa käsitellään säännöllisesti EU:n ja Moldovan tasavallan välisen
yhteistyön tilaa. Viisumien myöntämisen helpottamista käsittelevän sekakomitean
ja takaisinottoa käsittelevän sekakomitean viimeisimmissä kokouksissa, jotka
pidettiin Brysselissä 12. kesäkuuta 2013 ja joihin osallistuivat myös EU:n
jäsenvaltiot, komissio totesi, että molempien sopimusten täytäntöönpanossa oli
yleisesti ottaen edistytty erittäin tyydyttävästi.
EU:n ja Moldovan tasavallan välinen viisumien
myöntämisen helpottamista koskeva alkuperäinen sopimus tuli voimaan 1. tammikuuta
2008. Sopimuksella taattiin kaikille Moldovan tasavallan kansalaisille,
jäljempänä ’Moldovan kansalaiset’, alennettu viisumimaksu ja nopeutettu
käsittely, erityisiä viisumimaksusta vapaita viisumiluokkia moldovalaisille
hakijoille sekä laajemmat mahdollisuudet saada pidempään voimassa olevia
toistuvaisviisumeja ja yksinkertaistettiin vaatimuksia, jotka koskevat matkan
tarkoituksen todistamiseksi esitettäviä liiteasiakirjoja. Sopimuksella myös
taattiin viisumivapaus diplomaattipassin haltijoille.
Uusi viisumien myöntämisen helpottamista koskeva sopimus Moldovan
tasavallan kanssa tuli voimaan 1. heinäkuuta 2013. Uudella sopimuksella
tarjotaan Moldovan kansalaisille lisähelpotuksia ja huomattavia etuja :
erityisesti 1) useammat viisuminhakijat hyötyvät alkuperäisen sopimuksen
mukanaan tuomista helpotuksista, 2) pitkään voimassa olevien
toistuvaisviisumien myöntämisen ehdot eräille vilpittömässä mielessä
matkustaville henkilöille jättävät vähemmän harkintavaltaa konsuleille, 3)
jäsenvaltioiden yhteistyö ulkoisten palveluntuottajien kanssa on selkeän
lainsäädäntökehyksen alaista, ja 4) biometristen virkapassien haltijat on
vapautettu viisumivaatimuksesta. 
Liikkuvuuskumppanuus Moldovan tasavallan kanssa käynnistettiin
virallisesti syyskuussa 2008 Chisinaussa. Liikkuvuuskumppanuuteen kuuluu 15
jäsenvaltiota (Bulgaria, Tšekki, Saksa, Kreikka, Ranska, Italia, Kypros,
Latvia, Unkari, Puola, Portugali, Romania, Slovenia, Slovakia ja Ruotsi) sekä
kaksi EU:n virastoa (Frontex ja Euroopan koulutussäätiö), jotka ovat
työskennelleet yhdessä esittääkseen johdonmukaista lähestymistapaa yhteistyöhön
kumppanimaan kanssa. Kumppanuuden yhteydessä toteutetaan monenlaisia
aloitteita, mikä heijastaa täysin maahanmuuttoa ja liikkuvuutta koskevan
kokonaisvaltaisen lähestymistavan neljää ulottuvuutta, jotka ovat laillisen
muuttoliikkeen tehostaminen ja liikkuvuuden helpottaminen, laittoman
muuttoliikkeen ja ihmiskaupan ehkäiseminen ja torjuminen, muuttoliikkeen ja
liikkuvuuden kehitysvaikutusten maksimoiminen sekä kansainvälisen suojelun
edistäminen.
Transnistrian kysymyksen ratkaiseminen ei viisumivapautta koskevan
toimintasuunnitelman mukaan ole ehto viisumivapaudelle. Lisäksi viisumivapautta
koskeva toimintasuunnitelma ei sisällä viittausta sen alueelliseen
soveltamisalaan. Viisumivapaus koskee kansalaisia, joilla on Moldovan
tasavallan biometrinen passi. 
Tämä ehdotus heijastaa edellä mainittujen
prosessien tulosta: koska Moldovan tasavallan kanssa tehdyt viisumien
myöntämisen helpottamista ja takaisinottoa koskevat sopimukset on pantu
täytäntöön tyydyttävällä tavalla, komissio ehdottaa, että kaikki
viisumivapautta koskevan toimintasuunnitelman edellytykset täyttänyt Moldovan
tasavalta siirretään negatiiviselta listalta positiiviselle listalle sillä
rajoituksella, että viisumivapaus koskee vain henkilöitä, joilla on
kansainvälisen siviili-ilmailujärjestön (ICAO) standardien mukainen biometrinen
passi.
3.           Seuraavat vaiheet
EU:n ja Moldovan tasavallan välinen
viisumiasioita koskeva vuoropuhelu on osoittautunut tärkeäksi ja erittäin
tehokkaaksi välineeksi sekä oikeus- ja sisäasioihin liittyvien että muiden
uudistusten edistämisessä, mutta myös laajemmin, kuten oikeusvaltioperiaatetta
ja oikeuslaitosta koskevien uudistusten alalla, mukaan lukien puoluerahoituksen
vakiinnuttaminen, syytesuojan arviointi ja hallinnon nykyaikaistaminen.
Moldovan tasavallan saavuttama edistys viimeisen kolmen vuoden aikana
viisumivapautta koskevan toimintasuunnitelman neljällä eri aihealueella on
ollut vakaata ja tuloksellista. Se kertoo Moldovan hallitusten ja kaikkien
valtion toimielinten sitoutuneisuudesta ja jatkuvista ponnisteluista sen
varmistamiseksi, että viisumivapautta koskevan toimintasuunnitelman
edellytysten noudattaminen olisi kansallinen prioriteetti. 
On syytä muistaa, että uudistukset useilla
viisumivapautta koskevan toimintasuunnitelman avainalueilla saavutettiin vuoden
2013 ensimmäisellä puoliskolla huolimatta epävakaasta poliittisesta
tilanteesta, joka kesti useita kuukausia. Tämä on osoitus hyvän hallinnon
oikeanlaisesta tasosta ja julkishallinnon kypsyydestä. 
Välittömät muutokset EU:n
viisumisääntöihin tuovat mukanaan uuden viisumivapauden keskeytysmekanismin,
joka turvaa viisumivapautusprosessin eheyden ja antaa viime kädessä takeet
siitä, että viisumivapaa matkustaminen ei johda sääntöjenvastaisuuksiin tai
väärinkäytöksiin. 
Komissio katsoo, että Moldovan tasavalta on viime
kesäkuusta lähtien edistynyt vaaditulla tavalla niiden uudistusten tehokkaan ja
kestävän täytäntöönpanon varmistamiseksi, jotka sen piti tehdä täyttääkseen
viisumivapautta koskevan toimintasuunnitelman asettamat edellytykset. Kaikki
viisumivapautta koskevan toimintasuunnitelman neljännen seurantakertomuksen
julkaisun jälkeen vaaditut toimet on toteutettu. Lainsäädäntö- ja
toimintakehyksen toimivuus, institutionaalisten ja organisatoristen
periaatteiden tausta ja menettelyiden täytäntöönpano ovat kaikissa neljässä
asiakokonaisuudessa eurooppalaisten ja kansainvälisten normien mukaisia. 
Tämänhetkisen arvioinnin
perusteella ja EU:n ja Moldovan tasavallan välisen viisumivuoropuhelun
aloittamisesta lähtien jatkuvasti toteutetun seurannan
tulosten pohjalta komissio katsoo, että
Moldovan tasavalta täyttää kaikki viisumivapautta koskevan toimintasuunnitelman toisen
vaiheen neljässä aiheryhmässä asetetut edellytykset. Kun otetaan huomioon EU:n
ja Moldovan tasavallan väliset suhteet ja niiden dynamiikka, komissio esittää
tarvittavan lainsäädäntöehdotuksen komission asetuksen 539/2001 muuttamiseksi
viisumivapautta koskevassa toimintasuunnitelmassa sovittujen toimintatapojen mukaisesti.[11] 
Tässä yhteydessä kannattaa katsoa myös
saatavilla olevia tilastotietoja. Voimassaolevien oleskelulupien määrän
perusteella noin 230 000 Moldovan kansalaista oleskeli vuoden 2012 lopussa
laillisesti EU:n alueella[12].
Tilastotiedot osoittavat, että EU:n alueelle suuntautuvan Moldovan kansalaisten
laittoman muuttoliikkeen riski on vähentynyt viime vuosina: vuodesta 2008,
jolloin otettiin kiinni 6 830 laitonta moldovalaista maahanmuuttajaa,
määrä on vähentynyt joka vuosi, ja vuonna 2012 se oli laskenut 55 prosenttiin
(3 070). Myös turvapaikkahakemusten määrä on puolittunut (–48 prosenttia)
saman ajanjakson kuluessa: vuonna 2012 Moldovan kansalaiset tekivät 435
turvapaikkahakemusta, kun hakemuksia vuonna 2008 tehtiin 837. Toteutettujen
palautusten määrä verrattuna palautuspäätösten määrään on parantumassa ja
saavutti 73 prosenttia vuonna 2012 verrattuna noin 50 prosenttiin neljän
edellisen vuoden aikana. Siinä missä lyhytaikaisten Schengen-viisumien
hakemusmäärä on pysynyt vakaana viimeisen kolmen vuoden aikana
(50 000–55 000), hylättyjen viisumihakemusten määrä on laskenut
jyrkästi 11,4 prosentista vuonna 2010 6,5 prosenttiin vuonna 2012. Yhdessä nämä
tiedot vahvistavat, että Moldovan kansalaisten maahanmuuttoriski on vähentynyt
huomattavasti. Muutokset EU:n viisumisääntöihin tuovat mukanaan uuden
viisumivapauden keskeytysmekanismin asetukseen 539/2001. Mekanismi turvaa
viisumivapautusprosessin eheyden ja antaa viime kädessä takeet siitä, että
viisumivapaa matkustaminen ei johda sääntöjenvastaisuuksiin tai väärinkäytöksiin.

Komissio jatkaa
viisumivapautta koskevan toimintasuunnitelman neljän aihealueen alaisten
edellytysten täytäntöönpanon aktiivista seurantaa Moldovan tasavallassa
olemassa olevan kumppanuus- ja yhteistyösopimuksen rakenteiden ja vuoropuheluiden
puitteissa ja tarvittaessa tilapäisten seurantamekanismien kautta. 
Samoin kuin Länsi-Balkanin maiden siirtyessä
viisumivapausjärjestelmään, viisumivapauden täytäntöönpanon ehdoksi Moldovan
tasavallassa ei ole tarpeen asettaa viisumivapaussopimusta EU:n kanssa, sillä
Moldovan tasavalta on jo vapauttanut kaikki EU:n kansalaiset
viisumivaatimuksesta. Jos viisumivapauteen kohdistuu väärinkäytöksiä,
keskeytysmekanismi on tehokas ratkaisu ongelmiin. 
4.           Tärkeimmät organisaatiot ja
asiantuntijat, joita on kuultu
Jäsenvaltioita on kuultu.
5.           Vaikutusten arviointi
Ei edellytetä.
6.           Oikeusperusta
Ehdotuksella kehitetään yhteistä
viisumipolitiikkaa SEUT-sopimuksen 77 artiklan 2 kohdan a alakohdassa
tarkoitetulla tavalla. 
7.           Suhteellisuus- ja
toissijaisuusperiaatteet
Asetuksessa (EY) N:o 539/2001 luetellaan
kolmannet maat, joiden kansalaisilla on oltava viisumi ulkorajoja ylittäessään
(negatiivinen luettelo), ja maat, joiden kansalaisia tämä vaatimus ei koske
(positiivinen luettelo).
Päätös muuttaa näitä luetteloita ja siirtää
maita negatiivisesta luettelosta positiiviseen luetteloon tai päinvastoin
kuuluu SEUT-sopimuksen 77 artiklan 2 kohdan a alakohdan nojalla Euroopan
unionin yksinomaiseen toimivaltaan.
8.           Sääntelytavan valinta
Asetus (EY) N:o 539/2001 on muutettava
asetuksella.
9.           Talousarviovaikutukset
Ehdotettu muutos ei vaikuta Euroopan unionin
talousarvioon.
2013/0415 (COD)
Ehdotus
EUROOPAN PARLAMENTIN JA NEUVOSTON ASETUS
luettelon vahvistamisesta kolmansista maista,
joiden kansalaisilla on oltava viisumi ulkorajoja ylittäessään, ja niistä
kolmansista maista, joiden kansalaisia tämä vaatimus ei koske, annetun
asetuksen (EY) N:o 539/2001 muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 77 artiklan 2 kohdan a alakohdan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
noudattavat tavallista
lainsäätämisjärjestystä,
sekä katsovat seuraavaa:
(1)       Neuvoston asetuksen (EY) N:o 539/2001[13] liitteissä I ja
II olevien kolmansien maiden luetteloiden sisällön olisi oltava
asetuksessa esitettyjen perusteiden mukainen ja pysyttävä sellaisena. Kolmannet
maat, joiden tilanne näiden perusteiden osalta on muuttunut, olisi siirrettävä
liitteestä toiseen.
(2)       Prahan huippukokouksessa 7
päivänä toukokuuta 2009 hyväksytyn yhteisen lausuman ja Moldovan tasavallan
viisumivapautta koskevan toimintasuunnitelman loppuun saattamisen perusteella
komissio katsoo, että Moldovan tasavalta täyttää kaikki viisumivapautta
koskevassa toimintasuunnitelmassa asetetut edellytykset.
(3)       Koska Moldovan tasavalta
täyttää kaikki edellytykset, se tulisi siirtää asetuksen (EY) N:o 539/2011
liitteeseen II. Tämän viisumivapauden tulisi koskea henkilöitä, joilla on
Moldovan tasavallan myöntämä kansainvälisen siviili-ilmailujärjestön (ICAO)
standardien mukainen biometrinen passi.
(4)       Islannin ja Norjan osalta
tällä asetuksella kehitetään niitä Schengenin säännöstön määräyksiä, joita
tarkoitetaan Euroopan unionin neuvoston sekä Islannin tasavallan ja Norjan
kuningaskunnan välillä viimeksi mainittujen osallistumisesta Schengenin
säännöstön[14]
täytäntöönpanoon, soveltamiseen ja kehittämiseen tehdyssä sopimuksessa ja jotka
kuuluvat tietyistä mainitun sopimuksen[15]
yksityiskohtaisista soveltamissäännöistä 17 päivänä toukokuuta 1999 tehdyn
neuvoston päätöksen 1999/437/EY 1 artiklan B kohdassa tarkoitettuun alaan. 
(5)       Sveitsin osalta tällä
asetuksella kehitetään niitä Schengenin säännöstön määräyksiä, joita
tarkoitetaan Euroopan unionin, Euroopan yhteisön ja Sveitsin valaliiton
välisessä sopimuksessa Sveitsin valaliiton osallistumisesta Schengenin
säännöstön[16]
täytäntöönpanoon, soveltamiseen ja kehittämiseen ja jotka kuuluvat päätöksen
1999/437/EY 1 artiklan B ja C kohdassa, tarkasteltuna yhdessä neuvoston
päätöksen 2008/146/EY[17]
3 artiklan kanssa, tarkoitettuun alaan.
(6)       Liechtensteinin osalta tällä asetuksella kehitetään niitä
Schengenin säännöstön määräyksiä, joita tarkoitetaan Euroopan unionin, Euroopan
yhteisön, Sveitsin valaliiton ja Liechtensteinin ruhtinaskunnan välisessä
pöytäkirjassa Liechtensteinin ruhtinaskunnan liittymisestä Euroopan unionin,
Euroopan yhteisön ja Sveitsin valaliiton väliseen sopimukseen Sveitsin
valaliiton osallistumisesta Schengenin säännöstön[18] täytäntöönpanoon,
soveltamiseen ja kehittämiseen tehtyyn sopimukseen, ja jotka kuuluvat päätöksen
1999/437/EY 1 artiklan A kohdassa, tarkasteltuna yhdessä neuvoston päätöksen
2011/350/EU[19]
3 artiklan kanssa, tarkoitettuun alaan.
(7)       Tällä asetuksella kehitetään
niitä Schengenin säännöstön määräyksiä, joihin Yhdistynyt kuningaskunta ei
osallistu Ison-Britannian ja Pohjois-Irlannin yhdistyneen kuningaskunnan
pyynnöstä saada osallistua joihinkin Schengenin säännöstön[20] määräyksiin 29 päivänä
toukokuuta 2000 tehdyn neuvoston päätöksen 2000/365/EY mukaisesti; Yhdistynyt
kuningaskunta ei sen vuoksi osallistu tämän asetuksen hyväksymiseen, asetus ei
sido Yhdistynyttä kuningaskuntaa eikä sitä sovelleta Yhdistyneeseen
kuningaskuntaan. 
(8)       Tällä asetuksella kehitetään
niitä Schengenin säännöstön määräyksiä, joihin Irlanti ei osallistu Irlannin
pyynnöstä saada osallistua joihinkin Schengenin säännöstön[21] määräyksiin 28 päivänä
helmikuuta 2002 tehdyn neuvoston päätöksen 2000/192/EY mukaisesti; Irlanti ei
sen vuoksi osallistu tämän asetuksen hyväksymiseen, asetus ei sido Irlantia
eikä sitä sovelleta Irlantiin.
(9)       Kyproksen osalta tämä asetus
on vuoden 2003 liittymisasiakirjan 3 artiklan 1 kohdassa tarkoitettu Schengenin
säännöstöön perustuva tai muuten siihen liittyvä säädös.
(10)     Bulgarian ja Romanian osalta
tämä asetus on vuoden 2005 liittymisasiakirjan 4 artiklan 1 kohdassa
tarkoitettu Schengenin säännöstöön perustuva tai muuten siihen liittyvä säädös.
(11)     Kroatian osalta tämä asetus on
vuoden 2011 liittymisasiakirjan 4 artiklan 1 kohdassa tarkoitettu Schengenin
säännöstöön perustuva tai muuten siihen liittyvä säädös.
OVAT HYVÄKSYNEET TÄMÄN ASETUKSEN:
1 artikla
Muutetaan
asetus (EY) N:o 539/2001 seuraavasti:
1.           Poistetaan liitteessä I olevasta 1 osasta viittaus
Moldovaan. 
2.           Lisätään liitteessä II
olevaan 1 osaan seuraavat maininnat:
”Moldovan tasavalta*
______________
*        Viisumivapaus
on rajoitettu henkilöihin, joilla on Moldovan tasavallan myöntämä kansainvälisen
siviili-ilmailujärjestön (ICAO) standardien mukainen biometrinen passi.” 
2 artikla
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tämä asetus on kaikilta
osiltaan velvoittava, ja sitä sovelletaan sellaisenaan jäsenvaltioissa
perussopimusten mukaisesti.
Tehty Brysselissä
Euroopan
parlamentin puolesta                    Neuvoston puolesta
Puhemies                                                       Puheenjohtaja
[1]               EYVL L 81, 21.3.2001, s. 1.
[2]               EUVL L 339, 22.12.2010, s. 6.
[3]               COM(2012) 650 final. 
[4]               COM(2012) 649 final. 
[5]               SEC(2011) 1075 final.
[6]               SWD(2012) 12 final.
[7]               COM(2012) 348 final.
[8]               COM(2012) 443 final.
[9]               COM(2013) 459 final.
[10]             Ei vielä julkaistu, viittaus lisätään myöhemmin.
[11]             (*)Viidennen seurantakertomuksen teksti on tällä
hetkellä komission sisäisellä lausuntokierroksella. Jos johtopäätösten
sanamuoto muuttuu, tekstiä täytyy muokata niiden mukaisesti.
[12]             Tässä osiossa esitettävät tiedot kattavat kaikki
EU-jäsenvaltiot lukuun ottamatta Yhdistynyttä kuningaskuntaa, Irlantia ja
Kroatiaa. Tiedot kattavat myös Sveitsin, Norjan, Islannin ja Liechtensteinin.
Kaikki tiedot ovat Euroopan yhteisöjen tilastotoimistosta, Eurostatista, lukuun
ottamatta viisumihakemusten ja hylättyjen hakemusten määrää, joista tiedot oli
kerännyt sisäasioiden pääosasto. 
[13]             Neuvoston asetus (EY) N:o 539/2001, annettu 15 päivänä
maaliskuuta 2001, luettelon vahvistamisesta kolmansista maista, joiden
kansalaisilla on oltava viisumi ulkorajoja ylittäessään, ja niistä kolmansista
maista, joiden kansalaisia tämä vaatimus ei koske (EYVL L 81, 21.3.2001, s. 1).

[14]             EYVL L 176, 10.7.1999, s. 36.
[15]             EYVL L 176, 10.7.1999, s. 31.
[16]             EUVL L 53, 27.2.2008, s. 52.
[17]             EUVL L 53, 27.2.2008, s. 1.
[18]             EUVL L 160, 18.6.2011, s. 21.
[19]             EUVL L 160, 18.6.2011, s. 19.
[20]             EYVL L 131, 1.6.2000, s. 43.
[21]             EYVL L 64, 7.3.2002, s. 20.